**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί των Τεχνιτών Οχημάτων (Τροποποιητικός)**

**(Αρ. 2) Νόμος του 2022»**

**Παρόντες:**

Μαρίνος Μουσιούττας, πρόεδρος Γιαννάκης Γαβριήλ

Κώστας Κώστα Χρίστος Ορφανίδης

Φωτεινή Τσιρίδου Σταύρος Παπαδούρης

Πρόδρομος Αλαμπρίτης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε στη Βουλή από την ίδια, σε συνεδρία της, που πραγματοποιήθηκε στις 24 Νοεμβρίου 2022. Στο πλαίσιο της συζήτησης της υπό αναφορά πρότασης νόμου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Τμήματος Ηλεκτρομηχανολογικών Υπηρεσιών του ίδιου υπουργείου, της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητηρίου (ΚΕΒΕ) και της Παγκύπριας Οργάνωσης Βιοτεχνών Επαγγελματιών Καταστηματαρχών (ΠΟΒΕΚ).

Η Νομική Υπηρεσία, παρ’ όλο που κλήθηκε, δεν παρευρέθηκε στη συζήτηση της πρότασης νόμου.

Σκοπός του νόμου που προτείνεται είναι η τροποποίηση του περί των Τεχνιτών Οχημάτων Νόμου, ώστε να παρασχεθεί στον διευθυντή του Τμήματος Ηλεκτρομηχανολογικών Υπηρεσιών η εξουσία χορήγησης άδειας τεχνίτη οχημάτων σε εξ επαγγέλματος τεχνίτες οχημάτων οι οποίοι ασκούσαν το εν λόγω επάγγελμα πριν από την 31η Δεκεμβρίου 2015.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση της πρότασης νόμου, σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση της πρότασης νόμου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Στο στάδιο της συζήτησης της πρότασης νόμου μέλη της επιτροπής τόνισαν την ανάγκη προώθησης της προτεινόμενης ρύθμισης, προκειμένου να διευκολυνθεί η πρόσβαση στο επάγγελμα μίας σημαντικής μερίδας των εξ επαγγέλματος τεχνιτών οχημάτων οι οποίοι παρέλειψαν να εξασφαλίσουν έγκαιρα τα απαιτούμενα από τον νόμο προσόντα και οι οποίοι ωστόσο διαθέτουν πολυετή επαγγελματική εμπειρία στις σχετικές ειδικότητες τεχνίτη οχημάτων.

Η εκπρόσωπος του Υπουργείου Μεταφορών, Επικοινωνιών και Έργων εξέφρασε τη σύμφωνη γνώμη του υπουργείου αναφορικά με την προτεινόμενη ρύθμιση. Ωστόσο, η ίδια επισήμανε ότι αρχικά υπήρχαν επιφυλάξεις από πλευράς υπουργείου αναφορικά με ενδεχόμενες αντιδράσεις από τεχνίτες οχημάτων οι οποίοι είτε δε θα επωφεληθούν από την προτεινόμενη ρύθμιση είτε δεν επωφελήθηκαν από αντίστοιχη ρύθμιση στο παρελθόν. Συναφώς, το υπουργείο είχε εξετάσει την εισήγηση για τροποποίηση του προτεινόμενου νόμου, ώστε ως εξ επαγγέλματος τεχνίτες οχημάτων να θεωρούνται όσοι ασκούσαν το σχετικό επάγγελμα πριν από την 31η Δεκεμβρίου 2010 και όχι πριν από την 31η Δεκεμβρίου 2015, που προνοείται στην πρόταση νόμου. Εντούτοις, όπως η ίδια προσέθεσε, το υπουργείο συμφώνησε με την πρόταση νόμου όπως αυτή κατατέθηκε, στη βάση διαβεβαίωσης η οποία δόθηκε από τα μέλη του επηρεαζόμενου συνδέσμου τεχνιτών οχημάτων στο πλαίσιο συνάντησης που είχαν με τον Υπουργό Μεταφορών, Επικοινωνιών και Έργων ότι δε φέρουν καμία ένσταση στην ψήφιση της πρότασης νόμου σε νόμο.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση της πρότασης νόμου σε νόμο.

28 Νοεμβρίου 2022

Αρ. Φακ.: 23.02.063.199-2022

ΑΔ/ΝΧ, ΓΜ/ΧΧΡ